Începând de ieri, timp de trei zile, la Universitatea "Ștefan cel Mare" din Suceava are loc Conferința Națională a Asociației Europene a Studenților în Drept (ELSA), cu tema "Drepturile omului și securitatea națională". Manifestarea este organizată de ELSA Suceava, în colaborare cu Facultatea de Drept și Științe Administrative din cadrul USV.
Evenimentul a debutat miercuri, 6 martie, în sala Auditorium "Joseph Schmidt" din USV, cu prelegerea intitulată "Amenințările transfrontaliere", susținută de profesorul colaborator Cristian Cucoreanu. Lucrările primei zile s-au încheiat cu un workshop pe tema "Sistemul juridic și inovațiile tehnologice", organizat de către as. univ. drd. Raluca Onufreiciuc și drd. Ionuț Croitoru.
Joi, în a doua zi a conferinței, în Aula Magna a Universității "Ștefan cel Mare" din Suceava, conf. univ. dr. Gabriela Nemțoi și as. univ. drd. Luiza Florentina Curelușă susțin prelegeri în plen, axate pe "Responsabilitățile și îndatoririle individului în societate". Ulterior acestei întâlniri studenții vor participa la workshop-ul "Biblioteca vie", coordonat de comisar-șef Ileana Iacob, de la Compartimentul de Analiză și Prevenire a Criminalității IPJ Suceava, Gabriela Jucan și Cătălin Boșintă, consilieri de probațiune, împreună cu comisar-șef Ionuț Epureanu, purtător de cuvânt al IPJ Suceava.
Conferința se va încheia vineri, 8 martie, cu o sesiune plenară în cadrul căreia participanții, studenți de la universități precum Universitatea "Lucian Blaga" din Sibiu, Universitatea "Dimitrie Cantemir" din Târgu Mureș și Universitatea "Ștefan cel Mare" din Suceava, vor putea dezbate principalele teme abordate de-a lungul celor trei zile.